बड़ा मिंटा, गुंडा को जमानत पर रिहा करने का आदेश
कोर्ट की शर्त- आरोपी जेल से बाहर आकर गवाहों काे डराएंगे नहीं
भास्कर संवाददाता | इटारसी
कोर्ट के आदेश पर 14 दिन की ज्यूडिशियल रिमांड पर होशंगाबाद जेल भेजे गए धनराज उर्फ बड़ा मिंटा और शशिकांत उर्फ गुंडा को 24 घंटे में ही जमानत मिल गई। अतिरिक्त मुख्य न्यायिक दंडाधिकारी अरूण श्रीवास्तव ने शुक्रवार को 10-10 हजार रुपए के मुचलके पर जमानत पर रिहा करने का आदेश निकाला। कोर्ट ने इस शर्त पर जमानत आर्डर किया कि दोनों आरोपी जेल से बाहर आकर गवाहों काे डराएंगे नहीं और प्रत्येक पेशी पर कोर्ट में हाजिर होंगे।
इसी कोर्ट से गुरुवार को दोनों आरोपियों को न्यायिक हिरासत में जेल भेजने का आदेश हुआ था। कोर्ट में पुलिस ने पूछताछ के लिए आरोपियों को दो दिन और पुलिस रिमांड पर मांगा जिसे मंजूर करने से मजिस्ट्रेट ने इंकार कर दिया था। वकील रवि सोनी ने बताया कि आरोपियों की ओर से जमानत की एक अर्जी लगाई गई थी जिस पर आज सुनवाई हुई।
दोनों आरोपियों की गिरफ्तारी पुलिस ने गाली-गलौज, मारपीट, जान से मारने की धमकी, अड़ीबाजी और आर्म्स एक्ट के अपराध में की थी। गांधीनगर के सरकारी कस्तूरबा गर्ल्स स्कूल के पास 26 फरवरी की रात एफआईआर दर्ज हुई थी। दोनों आरोपियों का पुराना आपराधिक रिकार्ड होने पर इन्हें दो दिन की पुलिस रिमांड पर लिया गया था। पर अन्य कोई आपराधिक वारदात का खुलासा नहीं हुआ। पुलिस ने गुरुवार को रिमांड अवधि दो दिन और बढ़ाने की अर्जी लगाई जो कोर्ट ने खारिज कर दी। ज्यूडिशियल रिमांड पर जेल भेजने के बाद फरियादी पक्ष ने आरोपियों की जमानत पर आपत्ति लगानी चाही लेकिन अतिरिक्त मुख्य न्यायिक दंडाधिकारी ने जमानत पर रिहा करने का आदेश निकाला।
hin_Deva hin_Deva bho_Deva hin_Deva hin_Deva hin_Deva